РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/234-19

30. септембар 2019. године

Б е о г р а д

З А П И С Н И К

48. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 27. СЕПТЕМБРА 2019. ГОДИНЕ

Седница је почела у 12,50 часова.

Одбор је, у складу са чланом 42. став 4. Пословника Народне скупштине, одржао 48. седницу ван седишта Народне скупштине, у граду Врању, која се реализује уз подршку пројекта „Јачање надзорне улоге и јавности у раду Народне скупштине, друга фаза“, који спроводе Програм Уједињених нација за развој (УНДП), и Народна скупштина Републике Србије, а финансира Швајцарска агенција за развој и сарадњу (СДЦ).

Седници је председавао Маријан Ристичевић, председник Одбора.

Седници су присуствовали чланови Одбора: Тијана Давидовац, Жарко Богатиновић, Милија Милетић, Александра Јевтић, Младен Лукић, Марјана Мараш, као и Звонимир Ђокић (заменик Јасмине Обрадовић) и Драган Савкић (заменик Верољуба Матића).

Седници нису присуствовали чланови Одбора: Јасмина Обрадовић, Верољуб Матић, Радован Јанчић, Арпад Фремонд, Мирослав Алексић, Горан Јешић, Нада Лазић, Милорад Мирчић, проф. др Миладин Шеварлић и Владимир Ђурић.

Седници су присуствовали представници Министарства пољопривреде, шумарства и водопривреде: Велимир Станојевић, државни секретар, Бојан Живковић, помоћник директора Управе за аграрна плаћања, Весна Радојичић и Мирко Новаковић, самостални саветници; Ненад Антић, заменик градоначелника града Врања, Миле Давидовић, председник Задружног савеза Јужне Србије; Зоран Милићевић, председник удружења пољопривредника СПАС; ЗЗ Новосељанка, Банатско Ново Село, као и представници средстава јавног информисања.

Пре преласка на дневни ред седнице, Маријан Ристичевић дао је реч заменику градоначелника града Врања, Ненаду Антићу, који је поздравио све присутне и захвалио се Одбору због одржавања седнице у њиховом месту.

Одбор је једногласно усвојио следећи

Дневни ред

1. Стање у пољопривреди са посебним освртом на воћарство и сточарство.

Прва тачка дневног реда - Стање у пољопривреди са посебним освртом на воћарство и сточарство.

У уводним напоменама, Велимир Станојевић је рекао да постоји тенденција ширења винограда и винарија на југу Србије. На територији Србије имамо под воћним засадима око 185.000 ха и последњих неколико година је дошло до интезивирања воћарске производње. Такође, подстиче се подизање вишегодишњих засада воћа и винове лозе. Ове године је опредељено око 200 милиона динара за подстицаје за прерађивачке капацитете. Затим, Министарство финансира пројекат који улази у завршну фазу реализације, а то је рејонизација воћарске производње. Овај пројекат раде Пољопривредни факултет Земун и Нови Сад и Институт за воћарство у Чачку. У последње три године број винарија у Србији се повећао за око 100, од чега је значајан број са југа Србије. Подсетио је да је аграрни буџет од 2012. године повећан за 125% и да је тренутно доступно 25 подстицајних мера. Већ трећу годину заредом Министарство расписује конкурс за подстицајна средства за младе пољопривредне произвођаче који су регистровали пољопривредна газдинства, где максималан износ подстицаја по кориснику је 75% од износа одобрених трошкова. На територији града Врања је регистровано 863 газдинства која се баве пчеларском производњом, тако да је овај крај водећи у Србији по броју кошница по глави становника. Државни секретар је апеловао на пољопривренике да што више саде винову лозу до уласка у ЕУ, јер након уласка у ЕУ неће бити подстицаја за виноградарство какви сада постоје.

Бојан Живковић је изнео податке о реализацији субвенција у Србији, а посебно за регион Врање. Приметно је константно повећање броја захтева за субвенционисање од стране пољопривредних газдинстава. По његовим речима, план је да се се у следећу годину уђе са „природним“ пренетим обавезама. Такође, планирано је да се појача контрола захтева пољопривредника за рурални развој и пољопривредника који користе субвенције за квалитетна приплодна грла, посебно код оваца.

Маријан Ристичевић је рекао да је битно да се искористе велики потенцијали за развој воћарства и сточарства и уопште пољопривреде, посебно у граничним подручјима и на подручју близу административне линије према нашој јужној покрајини. Самим тим, постоји потенцијал и за производњу биоенергије од биомасе и сточног ђубрива. Такође, навео је да Министарство даје значајне подстицаје за воћарство и сточарство и апеловао на локалне самоуправе да подстичу пољопривреднике да се јаве на конкурсе. Мала пољопривредна газдинства треба специјализовати (интензивна сточарска производња), а од крупних искористити биљни потенцијал. У девастираним подручјима треба више развијати мешовита пољопривредна газдинства.

У дискусији су учествовали народни посланици: Маријан Ристичевић и Милија Милетић.

Такође, у дискусији су учествовали и представници Задружног савеза Јужне Србије и удружења пољопривредника СПАС.

Након расправе о тачки дневног реда, Одбор је једногласно, донео следећи

З а к љ у ч а к

Одбор поздравља спремност извршне власти да се подржи предлог Одбора и увећа аграрни буџет и подстицаји намењени пољопривреди.

Одбор препоручује да Влада, Министарство и надлежни органи посвете пуну пажњу и подршку интензивној пољопривредној производњи, сточарству, воћарству, преради, а да посебну пажњу обрате на опстанак малих пољопривредних газдинстава, посебно уздуж граничних подручја и административне линије према нашој јужној покрајини.

Пошто других питања и предлога није било, седница је закључена у 15,15 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић